Keith Schembri jgħid li fil-jiem li ġejjin se jiġi mixli L-eks-Chief of Staff għall-Uffiċċju tal-Prim Ministru Keith Schembri qal li fil-jiem li ġejjin mistenni li jiġi mixli. Huwa kiteb dan f'kumment li huwa għamel fuq il-midja soċjali. Fil-kumment li ppubblika kkritika l-inkjesta dwar l-allegati kickbacks mogħtijin lil Adrian Hillman, li kien id-direttur maniġerjali ta' Allied Newspapers, u qal li "din l-inkjesta m'hi xejn għajr travestija tal-ġustizzja". Huwa qal li jħares 'il quddiem għall-opportunità biex inaddaf ismu minn allegazzjonijiet li "l-establishment" għamel fil-konfront tiegħu bil-għan li jħammġu. Fl-istess waqt qal li għadu jemmen fil-kapaċità tal-Partit Laburista li jkompli jagħmel il-ġid għall-pajjiż. Qal li "minn mindu irriżenjajt fl-2019 ħsibt li se nkun nista' nkompli ngħix ħajti u ngawdi ftit minn dak kollu li ċċaħħadt minnu għal 11-il sena sħaħ ta' servizz lill-Partit Laburista li tant inħobb u lil pajjiżi. Minkejja dan kollu, l-impjegati tagħna, in-negozji tagħna, il-familja tiegħi, inkluż uliedi u saħansitra ommi u missieri, ilna għal dawn l-aħħar xhur fil-mira ta' persekuzzjoni politika." B'referenza għall-inkjesta qal li apparti li din tirrakkomanda li jiġi mixli, għandhom jiġu mixlijin ukoll direturi ta' Times of Malta talli ffrodaw lill-Malta Enterprise. Saħaq li l-konklużjonijiet tal-inkjesta se jwasslu biex jinqerdu l-ħajjiet ta' diversi persuni innoċenti.